**BÁZISINTÉZMÉNYI BEMUTATKOZÁS**

1. **ADATOK:**

**Intézmény**: Gyulai Implom József Általános Iskola

**Cím:** 5700, Gyula, Béke sgt.49.

**OM azonosító**:202 978

**Kapcsolattartó és koordinátor**: Szintai Éva, Nagy Mária

**Elérhetőségek**: +36/66/ 560-140, +36/ 30/ 812-2672, [implom@implom.hu](mailto:implom@implom.hu), [szintaieva@freemail.hu](mailto:szintaieva@freemail.hu), [nagym@freemail.hu](mailto:nagym@freemail.hu)

1. **A bázisintézményi cím jelentősége**

A **Gyulai Implom József Általános Iskola** első ízben nyerte meg a nemzetiségi bázisintézményi címet, ami nagy büszkeséggel tölt el bennünket! Igyekszünk hagyományainkra és innovációinkra támaszkodva megfelelni a kihívásnak.

Intézményünkben az 1959/60-as tanév óta folyik német nemzetiségi nyelvoktatás minden évfolyamon az „a” osztályokban. Az elmúlt tanévben rendezvénysorozattal ünnepeltük az ezen típusú nyelvoktatás bevezetésének 60-ik évfordulóját. Elmondhatjuk tehát, hogy a mi intézményünkben tényleges hagyománya van a német nemzetiségi oktatásnak. Melynek szerves része, fontos eleme a népismeret oktatása is. Szokásainkat a tanév rendjéhez igazítva, ősztől tavaszig intenzíven ápoljuk, a még élő hagyományokat megőrizzük, és a még esetleges ismeretlen elemeket igyekszünk feltárni. Ezekkel tudjuk a tanulóknak segíteni a nemzetiségi létük megélését, az identitástudatuk kialakítását.

Békés megye soknemzetiségű megye, érdemes az egyes ünnepkörhöz kapcsolódó hagyományokat más nemzetiségek hagyományaival összehasonlítani. Feltárva az együttélésből fakadó azonosságokat és különbségeket. Elengedhetetlen feladatunk a feltárt és aktívan ápolt tradíciók átörökítése a jövő generációjának. Az egész régióban példát, átvehető mintákat szeretnénk mutatni hagyományaink ápolásával, megélésével!

1. **A jó gyakorlatok, innovációk bemutatása**

* Címe: **Hagyományőrzés az évszakok változásának jegyében**
* Célja: Az intézmény által évek óta gyakorolt ünnepkörökhöz fűződő szokások feldolgozási sokszínűségének bemutatása különböző formában
* Célcsoport: óvodától az iskola felső tagozatáig
* A jó gyakorlat rövid leírása:

A hagyományápolás az egész tanévet átfogóan, a régi emberek életritmusához, az évszakok változásához igazodva valósul meg az iskolában.

Az őszi időszak a betakarítást és a szüretet fogja át. A tanulók megismerik a szürethez kapcsolódó szokásokat, szőlőpréselés, szőlőlopás, szüreti mulatságok hagyományait. Az őszi termések lehetőséget kínálnak a régi, kétkezi tevékenységek felidézésével a manualitás fejlesztéséhez, a barkácsoláshoz, a felhasználási folyamatok sokszínűségének kihasználásához.



A Márton-nap magában foglalja a legenda felidézését változatos módokon: dramatizálással, dekorációk és lampionok készítésével, rajzokkal, az ebből készült kiállítással. A naphoz fűződő népszokások és gasztronómiai sajátosságok megidézése is lehetővé válik a városi rendezvényekbe való bekapcsolódással.

A téli ünnepkörről alkotott ismereteiket a tanórai felidézést követően vetélkedő formájában bővíthetik tanulóink. Ez a kedvelt munkaforma is több tanulói produktummal szolgál.



A német nemzetiség általános és helyi történelmének megismerése fontos alkotóeleme az ősökről alkotott képnek. A málenkij robot gyulai vonatkozású történéseivel rendhagyó óra keretében árnyalhatják és bővíthetik történelmi ismereteiket és e mellett világképüket tanulóink.



A böjti és húsvéti hagyományok gazdag tárházát csapatverseny keretében idézik fel a gyerekek. A tanévet a helyi pünkösdi hagyományok felelevenítése zárja, ahol szintén kapcsolódunk a városi rendezvényekhez.

